
DÚHA
Sociálny časopis pre nevidiacich a slabozrakých občanov

Zdroj: hra Hrobníkovy patálie
Tentoraz to bude len pre odvážnych  Čaká vás divoký západ, ktorým vás prevedie ten najpovolanejší, a hlavne najdušičkovejší sprievodca, akého si môžete priať – chlapík, čo zavrhol kariéru chovateľa mravčiarov i výrobcu kaktusovice, pretože odhalil pôvab hrobárstva. Pozývame ale aj na mrazivý a ponurý sever, a to priamo do väzenských ciel, na nie úplne horúci a temperamentný juh, lebo len za humná, výpravu na tajomný východ odporúčame výlučne tým z vás, ktorí sa nestratia vo svete vysokej matematiky, fyziky, optiky a astronómie. Ako sme v tom všetkom dokázali nájsť spojitosť so zrakovým postihnutím, vám neprezradíme. Doprajeme vám zážitok z pátrania na vlastnú päsť! My sme sa z ciest vrátili, ani vám nič nehrozí 

Úvodník
Milí čitatelia,
dám ruku do ohňa... čo ruku? Celá doň skočím, že medzi vami niet nikoho, koho by minuli slová Karla Kuzmányho na adresu Mateja Hrebendu „Nemôže slepý slepého viesť, tento slepý však mnohým vidiacim mohol by byť vodcom.“ Menej odvahy by som ale v sebe vykresala, keby som sa mala zaručiť za to, že viete, že aj medzi matematikmi sa nájde našinec, ktorého nasledovali a dodnes nasledujú mozgy, čo sa v nich hemží len číslami. Nasmeruje vás vyjadrenie, pripisované Pierreovi-Simonovi Laplaceovi: „Čítajte Eulera, čítajte Eulera, on je majster (učiteľ) nás všetkých.“
Reč je o Leonhardovi Paulovi Eulerovi, švajčiarskom matematikovi a fyzikovi, ktorého preslávila aj práca v oblasti mechaniky, optiky a astronómie.
Životná púť človeka, ktorý stvoril jazyk súčasnej vedy, sa začala neďaleko Bazileji, v tichom, skromnom príbytku pastora reformovanej cirkvi. Ako prvorodený syn mal kariéru predurčenú pokračovať v otcových šľapajach a po rokoch štúdia sa postaviť na kazateľnicu. Popri katechizme a latinčine učil otec svojho syna aj matematiku – počty boli súčasťou poriadku stvorenstva, takže oblasťou hodnou poznania rovnako ako čokoľvek iné. Na gymnáziu, ktoré Leonhard Paul Euler navštevoval, sa učila len latinčina, gréčtina a získaval sa všeobecný prehľad., na matematiku akosi neostalo času, ale chlapcova túžba sa nedala ukryť, preto mu rodičia vyhoveli a faru začal navštevovať súkromný učiteľ. Dlho sa ale nezdržal, lebo po niekoľkých mesiacoch mu žiak začal klásť otázky, na ktoré nedokázal odpovedať. Leonhard Paul prečítal všetko, čo sa nachádzalo v domácej knižnici, vypožičal si všetko, čo sa vypožičať dalo, a keď dovŕšil 13 rokov, stal sa študentom na Univerzite v Bazileji a v roku 1723 získal titul Master of Philosophy (dnes Mgr.) s diplomovou prácou, ktorá porovnávala filozofiu Descarta a Newtona. Keďže otec sa svojich predstáv naďalej nechcel vzdať, nasledovalo štúdium teológie, gréčtiny a hebrejčiny, až na naliehanie priateľa z mladosti, matematika Johanna Bernoulliho sa plány zmenili a zelenú dostala vytúžená matematika.

Leonhard Paul Euler
Zdroj: www.sk.wikipedia.org

Celou Eulerovou kariérou vás sprevádzať nebudem. Museli by sme sa zastaviť v Paríži, niekoľko rokov pobudnúť v Ruskej Akadémii vied v Petrohrade, a potom pre zmenu v Berlínskej Akadémii, chvíľku pokorzovať centrami európskej vzdelanosti 18. storočia a napokon sa opäť vrátiť do Petrohradu. Ale trochu sa ja bojím – medzi intelektuálmi som stratená, v neznámych miestach vlastne tiež, ani jazyky neovládam. Vlastne ani po slovensky neviem, čo sú to mocninové rady, netuším, čo znamená exponenciálna funkcia pre komplexné čísla, teória vyšších transcendentných funkcií, ani teória hyperbolických trigonometrických funkcií mi, priznávam, nehovorí vôbec nič. Verte mi, snažila som sa obsiahnuť obrovský prínos jeho génia, výpočet jeho objavov a téz som čítala niekoľkokrát, ale rozumela som len predložkám a spojkám.
Poviem vám len toľko, že zrak sa mu postupne zhoršoval a vo veku 31 rokov úplne oslepol na pravé oko. Spätne ťažko určiť, či za tým stálo obrovské pracovné nasadenie, či šlo o dôsledok horúčky alebo infekcie, na jeho produktivitu a rozsah vedeckého záujmu to ale vplyv nemalo, a to je hlavné. Traduje sa, že stratu videnia okomentoval slovami: „To jedno oko ma teraz bude menej rozptyľovať.” Obdivuhodné, nie? Udržať nastavené pracovné tempo mu pomáhala schopnosť počítať z hlavy a výnimočná pamäť – jeho životopisci poukazujú na to, že vedel zopakovať Vergiliovu Eneidu od začiatku do konca bez zaváhania, dokonca že dokázal vyrecitovať prvý a posledný verš na každej strane vydania, ktoré vlastnil. 
Ak aj vám odumreli všetky matematické bunky ako mne, skúste si ho Leonharda Paula Eulera uctiť aspoň tým, že si do albumu zoženiete niektorú z množstva švajčiarskych, nemeckých alebo ruských poštových známok s jeho podobizňou. Figuroval aj na šiestich sériách švajčiarskej 10-frankovej bankovky, ale to je informácia len pre tých z vás, čo zbierajú peniaze. Aha! Je po ňom pomenovaný aj Asteroid 2002 Euler, no ale to vám asi nijakovsky nepomôže. Nič! Počítajte vždy a so všetkým, lebo skôr, či neskôr sa ukáže, že asi sa fakt všetko dá. Treba len chcieť! 

Dušana Blašková

[bookmark: _Toc243671296]Biela pastelka: Obavy vystriedala radosť
Vždy, keď vstávam v „pastelkové“ ráno, nemôžem uveriť, že už je to tu. Čaká ma ranné vysielanie, v ktorom mám divákom priblížiť poslanie 25. ročníka, ale v hlave mám najmä vás, milí kolegovia a členovia. Aby nám vyšlo počasie, aby ste vy i naši dobrovoľníci stretali len pozitívne naladených ľudí, a ak by sa predsa len nejaký negatívny človek objavil, nech vám nepokazí deň. Premýšľam nad kampaňou, kde všade boli umiestnené naše plagáty, videá, aby ich zachytili tie „správne“ oči. Tomu všetkému kraľuje otázka: Vyjde nám to aj tento rok? 

Zdá sa však, že náš spoločný pastelkový stroj je naolejovaný dobre a každý dielik zapadol tam, kde mal. Aktuálne výsledky ukazujú, že máme za sebou dobrý ročník. V čase písania tohto článku ešte čakáme na posledné „dobiehajúce“ platby z priamej spolupráce. Takže tú pomyselnú čiaru, ktorá uzavrie hlavný zbierkový deň, sme ešte neurobili, ale nedá mi, aby som sa o našu radosť nepodelila.
Spočiatku to ale vyzeralo všelijako. Niektoré kolegyne z krajov mi hlásili, že ich výnos zrejme nebude taký ako rok predtým. Vravím si, nevadí, snáď bude finálny výsledok len o niečo nižší. Mám trošku obavy, ale dúfam... Veď viete, ako je to s tou nádejou. Zomiera posledná. Opatrne teda čakám na priebežné výsledky, ktoré mi ohlasujú kolegyne z ekonomického oddelenia. Stav na účte nám pomaly, ale isto rastie. Žeby? 
Nebudem vás napínať. Momentálne to vyzerá dobre. Čo dobre? Viac než dobre! Už sme prekročili výnos celého minulého ročníka! Aktuálne máme na účte úžasných 335 098,66 €.
Takýto krásny výsledok je možný len preto, lebo ťaháme za jeden povraz. Viete, že ja mám pre Bielu pastelku veľkú slabosť. Aj svoje pracovné roky v Únii počítam na pastelkové... Ale zbierka nestojí na jednom človeku. Je úspešná vďaka VÁM, neúnavným členom základných organizácií i krajským koordinátorom, ktorí dajú bokom svoje pracovné povinnosti, dôležité termíny, nezriedka aj voľný čas, aby sme mohli byť v uliciach. Zbierkujete, pripravujete informačné stánky, v ktorých hovoríte o každodennom živote nevidiacich a slabozrakých aj o poslaní našej organizácie. S nadšením, zápalom i nadhľadom.
ĎAKUJEM VÁM za to, že spoločne tvoríme výnimočný projekt, vďaka ktorému môžeme pomáhať, odstraňovať bariéry, organizovať zaujímavé aktivity, plnohodnotne žiť a tvoriť v základných organizáciách. 

Spolu v dobrom aj v zlom 
Pri príležitosti 25. ročníka Bielej pastelky som sa nedávno pre časopis OKAmih opýtala jej „otca“ na Slovensku, nášho člena a dlhoročného funkcionára Jožka Zbranka, ako mu za tie roky prirástla k srdcu. Odpovedal s humorom sebe vlastným:
 „S väčšou vtierkou, ako je Biela pastelka, som sa v živote ešte nestretol. Presne ako ten hosť vo vašom byte, ktorého návšteva vás najskôr poteší, postupne sa však príjemné pocity vytrácajú, pretože návšteva nie a nie odísť. Presne takto sa Pastelka zahniezdila v mojej duši. Je pravda, že pred rokmi som si ju sám do tej duše pozval, avšak teraz sa jej neviem ani za svet zbaviť. A to som jej už viackrát naznačil: Vlez si do peračníka a hybaj! Ale ona nič; ako keby bola hluchá. Jedného dňa mi znenazdajky naznačila, že by ma aj mohla opustiť a ja som sa zrazu zľakol. Zistil som, že bez nej by som asi mohol žiť len ťažko. Aj keď mi často lezie na nervy, niekedy tak, že som úplne grogy a som na ňu zlý. Vždy si potom uvedomím, že je síce invazívna, ale veľmi užitočná. Došlo mi, že dokiaľ budem hýbať končatinami vrátane jazyka a moje mozgové neuróny budú ako-tak schopné akéhosi výkonu, zostane pri mne a ja pri nej.“ 

Lucas, malý darca, ktorý nakŕmil nielen bratislavskú pokladničku, ale ako držiteľ bankomatovej karty venoval dar aj cez terminál

Ráno po zbierkovom dni ma potešila správa od pána Mariána Zvaleného, ktorý svoj vzťah k Pastelke i jej poslaniu vyjadril v rýmoch: 

Biela pastelka v ruke spí, 
no krásne sny nám vyčarí. 
Aj keď oči svet nevidia, 
srdcia lásku stále cítia.
Je ako lúč, čo v tme svieti, 
ako anjel, čo nás chráni.
Ukazuje cestu vpred, 
keď je ťažký tento svet. 
Biela pastelka, symbol nádeje, 
nech každému úsmev zahreje. 
Nech nevidiaci nikdy nie sú sami, 
nech kráčajú životom s anjelmi. 
Náš vzor nech silu dáva, 
že aj v tme sa nádej stáva.
S láskou, vierou, srdcom čistým, 
každý deň nech je nám istým. 

Čo napadne vám, keď sa povie Biela pastelka? Pokojne mi to napíšte na fricovska@unss.sk. Budem sa tešiť! 

Eliška Fričovská

Rozhodnutie, do ktorého ústavu na výkon trestu odňatia slobody bude človek umiestnený, prináleží generálnemu riaditeľovi Zboru väzenskej a justičnej stráže (ZVJS) a deje sa tak s prihliadnutím na stupeň stráženia, dĺžku trestu, závažnosť trestnej činnosti, vek či zdravotný stav odsúdeného. Ľudia s postihnutím, ktorí si takýto rozsudok vypočuli, sú umiestňovaní do bežných, už čiastočne debarierizovaných väzníc. V prípade, že k diagnostike vážneho a progresívneho ochorenia dôjde počas odpykávania si dlhodobého trestu odňatia slobody, sociálnu rehabilitáciu zabezpečuje tím odborníkov, pozostávajúci z klinického psychológa, liečebného a špeciálneho pedagóga a sociálneho pracovníka, k spolupráci sa však neraz prizývajú aj organizácie a občianske združenia, ktoré sa danej skupine ľudí venujú. Tak to aspoň funguje na Slovensku, naši severní susedia ale pred štyridsiatimi rokmi vytvorili pre väznených nevidiacich a slabozrakých rehabilitačné stredisko, v ktorom ich naučia všetko potrebné pre samostatný život.

Zrak za slobodu
Dnes počet odsúdených so zdravotným postihnutím narastá len pomaly (prirodzenou príčinou tohto nárastu sú zdravotné problémy, spôsobené starnutím za väzenskými múrmi, a životný štýl). V minulosti sa však častejšie objavovali prípady sebapoškodzovania, nezriedka dokonca s trvalými následkami. Jedna z najväčších vĺn sebapoškodzovania, ktorá sa skončila nárastom nevidiacich a slabozrakých väzňov, sa v Poľsku prevalila v 80. rokoch 20. storočia. Spustil ju jeden odsúdený, ktorý si v roku 1984 úmyselne zranil oči a na čas liečby a rehabilitácie požiadal o prerušenie výkonu trestu. Svojím počinom „inšpiroval“ ostatných, pretože sa tým otvorila cesta na slobodu. Niekedy na pol roka, inokedy na dlhšie. Najrozšírenejšou metódou bolo pichnúť si do oka niekoľkomilimetrový medený drôt. Meď sama o sebe spôsobovala zápal a na rozhodnutie podstúpiť potrebný zákrok a liečbu za väzenskými múrmi by to zrejme stačilo, niektorí sa však „poistili“ a okolie očí dráždili dovtedy, kým poriadne neopuchlo. Keď bol problém zohnať drôt, do oka sa vrážali nahriate kancelárske spinky, keď nebolo spiniek, prišli na rad žiletky a oči sa jednoducho rezali. Aby bol zápal čo najväčší, „kamarát“ z cely vsypal do rany rozdrobený grafit z ceruziek alebo volfrám zo žiaroviek.
Reakcia vedenia na seba, pochopiteľne, nenechala dlho čakať. Najprv sa vytvorilo nemocničné krídlo v Bytome, v roku 1985 vznikol špecializovaný ústav pre odsúdených so zrakovým postihnutím vo Fordone (dnes mestská časť Bydgoszczu). Väčšinu z prvej desiatky klientov tvorili nevidiaci a slabozrakí z ústavu na výkon trestu v Czarnom, kde bola „epidémia“ sebapoškodzovania najrozšírenejšia, zvyšok predstavovali ľudia s vrodenými alebo postupne sa objavujúcimi či progresívnymi ochoreniami, napr. s kataraktou či poškodením očného nervu. V súčasnosti sú do fordonského ústavu prevážaní ľudia, ktorým sa počas výkonu trestu výrazne zhoršil zrak, alebo sa objavili symptómy rôznych ochorení očí ako glaukóm, degenerácia žltej škvrny, očného nervu a podobne, ktoré spôsobujú výrazné obmedzenie zraku a vyžadujú si špeciálno-pedagogickú rehabilitáciu. Väzni sú do Bydgoszczu privážaní z celého Poľska, ale výlučne na obdobie, potrebné na absolvovanie kurzov. Po ich zavŕšení sa vracajú do svojich domovských ústavov.

Za múrmi rehabilitačného strediska
Zdroj: AW

Rehabilitačné stredisko prešlo v roku 1997 kompletnou rekonštrukciou. Vznikla špecializovaná terapeutická miestnosť, doplnilo sa vybavenie, zakúpil nový nábytok a všetko potrebné na absolvovanie sociálnej rehabilitácie. V budove sa nachádza 5 dvojlôžkových ciel, ktoré sa od bežných líšia tým, že priestor pripadajúci na jedného, je od 4,28 po 5 metrov štvorcových. Ďalším ústupkom od prísnych pravidiel je aj to, že ich obyvatelia majú k dispozícii optické a kompenzačné pomôcky.



V Bydgoszczi – Fortune majú nevidiaci a slabozrakí k dispozícii všetko potrebné vybavenie 
Zdroj: AW

Cesta k samostatnosti 
V súčasnosti poskytuje stredisko v Bydgoszczi – Fortune svoje služby priemerne štyrom odsúdeným ročne. Za desaťročia existencie ústavu sa postupne vytvoril rehabilitačný program, aby bola ponúknutá pomoc čo najefektívnejšia. Každému nevidiacemu je po prijatí pridelený sprievodca, poskytne sa mu systematická starostlivosť oftalmológa a možnosť využiť služby psychológa. Zakaždým sú zohľadňované individuálne potreby klienta, dôraz sa kladie predovšetkým na jeho aktivizáciu a podnietenie, resp. zvýšenie motivácie k samostatnosti. Pracovníci ústavu mu zároveň pomáhajú s praktickými záležitosťami, ako je posúdenie stupňa zdravotného postihnutia, priznanie invalidného dôchodku, získanie členstva v Poľskom zväze nevidiacich. A, pravdaže, vedú kurzy sociálnej rehabilitácie. 
„V ústave na výkon trestu v Bydgoszczi-Fordone sú vďaka prostriedkom Fondu postpenitenciárnej pomoci a pomoci poškodeným pravidelne organizované kurzy pre nevidiacich a slabozrakých v rozsahu 45 hodín. Kurzy sa skladajú z teoretickej a praktickej časti. Úvodné prednášky sú venované situácii ľudí so zrakovým postihnutím v Poľsku, po nich nasledujú stretnutia zasvätené čítaniu a písaniu braila,“ vysvetľuje hovorkyňa okresného riaditeľstva Zboru väzenskej a justičnej stráže v Bydgoszczi mjr. Agnieszka Wollmann. „Cieľom kurzu priestorovej orientácie a samostatného pohybu je naučiť nevidiacich klientov vnímať polohu svojho tela v priestore, určovať a rozlišovať smer pohybu, odhadovať uhly a vzdialenosti, identifikovať miesta, vnímať a určovať plynutie času, potrebného na presun. V budove, ale aj v priestoroch určených na prechádzky sa trénuje chôdza so sprievodcom (vrátane rozpoznávania jeho neverbálnych signálov) a, pravdaže, s bielou palicou, prechod cez dvere, zúžený priestor a chôdza po schodoch.“ 


Prvé samostatné kroky s bielou palicou
Zdroj: AW

Kurz pokračuje senzorickým tréningom, t. j. cvičeniami na rozvoj hmatu, sluchu i čuchu, aby nimi nevidiaci dokázali kompenzovať chýbajúci zrak. Tréning zahŕňa najrôznejšie činnosti – od identifikácie predmetov používaných takmer denne, rozoznávanie nominálnych hodnôt mincí a bankoviek cez vytváranie si obrazu o bezprostrednom okolí len pomocou zvukov až po cibrenie pozornosti na tepelné podnety. 
„Nezanedbávame však ani sebaobsluhu. Väzni sa učia poslepiačky jesť a piť, nalievať tekutinu do pohára, udržiavať čistotu a poriadok, ustlať si posteľ, poukladať oblečenie, používať domáce spotrebiče, hľadať spadnuté veci... Po oných štyridsiatich piatich hodinách musí nevidiaci absolvovať skúšku, a až potom sa môže vrátiť do ústavu, v ktorom si odpykáva svoj trest. Vytvárať ústav na výkon trestu odňatia slobody, v ktorom by sa dlhodobo sústreďovali výhradne ľudia s určitým druhom zdravotného postihnutia, totiž nemá opodstatnenie,“ zdôrazňuje mjr. Agnieszka Wollmann. Našou snahou je, aby nevidiaci a slabozrakí väzni neustále zdokonaľovali svoje zručnosti, a to v rôznych podmienkach a situáciách, nehovoriac už o potrebe socializácie a fungovania medzi ľuďmi bez postihnutia. Takáto segregácia by výrazne znižovala ich psycho-fyzické možnosti a zároveň by sa tým značne sťažil kontakt s blízkymi, pretože väzni sú zvyčajne umiestňovaní blízko miesta bydliska,“ uzatvára hovorkyňa okresného riaditeľstva Zboru väzenskej a justičnej stráže v Bydgoszczi. 
Len na okraj dodám, že Ústav na výkon trestu odňatia slobody v Bydgoszczi-Fordone sa o začlenenie nevidiacich a slabozrakých usiluje naozaj systematicky. Pri príležitosti Medzinárodného dňa bielej palice organizujú každoročne osvetovú kampaň s názvom Ja nevidím Teba, Ty sa dívaj na mňa. Stretnutia, prednášky a diskusie sa odohrávajú za mrežami a ich cieľom je šíriť osvetu o živote a potrebách ľudí so zrakovým postihnutím. Tých, ktorí budú v bezprostrednom kontakte s nevidiacimi a slabozrakými spoluväzňami, učia zásady komunikácie, techniky sprevádzania, vysvetľujú, kedy a aká pomoc je potrebná. Skúsenosti ukazujú, že odsúdeným so zrakovým postihnutím to výrazne pomáha v procese začleňovania sa do komunity.


Niekoľko hodín kurzu je vyčlenených čitaniu a písaniu Braillovho písma
Zdroj: AW


Popoluška spoza mreží
Na nevidiacich sa však myslieva aj inde, nielen v Bydgoszczi. Výnimočnej pozornosti sa dočkal projekt Patrycji Zalejskej, študentky Akadémie umenia v Lodži, ktorá pred desiatimi rokmi nadchla ľudí, odpykávajúcich si dlhoročné tresty v ústave v Strzelcach Opolskich, aby sa zapojili do projektu Czytam dotykiem a vytvorili niekoľko hmatových kníh pre deti. Prvých dvanásť exemplárov vzniklo v expresnom tempe – za päť týždňov. Na tvorbe hmatovej rozprávky sa podieľalo pomerne dosť ľudí (5 po celý čas, ďalších 15 pomáhalo v rôznych fázach) a pracovali dvanásť až pätnásť hodín denne. Ale naozaj si dali záležať! Na jednej strane sa to brailí, na druhej si malí čitatelia môžu príbeh poskladať z ilustrácií, sprevádzať Popolušku na bál, podrobne si prezrieť, v akej sukni sa zvŕtala, dokonca „stratiť“ črievičku.
[image: Začiatok alternatívneho popisu. Holohlavý muž sediaci za stolom drží v ruke pero a obkresľuje na papier tvar črievičky. Okolo neho na stole sú ďalšie vystrihnuté črievičky. Koniec alternatívneho popisu.]
Aby mohli nevidiace deti na bál
Zdroj: www.tvn24.pl

Situácia na Slovensku
U nás sa k väzneným ľuďom takisto pristupuje individuálne a ich umiestnenie sa neposudzuje len na základe zdravotného stavu. Samozrejme, pokiaľ ich zdravotné postihnutie obmedzuje pri výkone bežných denných činností, alebo si vyžadujú zvýšenú či nepretržitú zdravotnícku starostlivosť, umiestňujú sa do špecializovaného oddielu osôb so zdravotným postihnutím v určenom väzenskom zariadení, kde sú na to vytvorené priestorové, materiálno-technické a personálne podmienky. 
„Aktuálne evidujeme 7 väznených osôb s praktickou slepotou oboch očí, ktoré boli už v civilnom prostredí adaptované na samostatný pohyb a vykonávanie bežných činností bez zrakovej kontroly. Tým, že zvládajú výkon trestu či väzby v bežných podmienkach bez významných obmedzení, nie sú separované od kolektívu ostatných,“ hovorí metodik špecialista Odboru kontroly a organizačno-právnych činností Generálneho riaditeľstva Zboru väzenskej a justičnej stráže kpt. Ing. Katarína Bednárová a vysvetľuje mi, že o ich špecifické potreby dbajú rôzne profesie príslušníkov a civilných zamestnancov ZVJS, a to nielen lekári a sestry, ale aj klinickí psychológovia, liečební a špeciálni pedagógovia, sociálni pracovníci atď. Prízvukuje, že pri vykonávaní základných sebaobslužných činností môžu aj za múrmi väznice používať všetky potrebné kompenzačné alebo zdravotnícke pomôcky.
„Odborný personál im zabezpečuje prístup k informáciám, vzdelávaniu a komunikácii, a to v podobe, ktorá je pre nich prístupná. Hovoríme napríklad o vytváraní dokumentov vo zväčšenej čiernotlači, formáte PDF alebo prístupnom elektronickom dokumente, ktorý je vhodný pre čítače obrazovky. Skúsenosti majú aj s prevádzaním naskenovaných dokumentov pomocou OCR na editovateľný text, prípravou audioverzie interných informácií, na vyžiadanie poskytujú zvukové knihy a vzdelávacie materiály, relaxačné a hudobné nahrávky či podcasty. Vo vybraných väzniciach sú k dispozícii aj VR okuliare, ktoré umožňujú využiť relaxačné a vzdelávacie programy, vhodné na rehabilitáciu, psychickú podporu a inkluzívne vzdelávanie,“ pokračuje kpt. Ing. Katarína Bednárová.
Súčasťou práce odborného personálu je poskytovanie poradenstva, realizovanie skupinových aktivít, ktoré pomáhajú zvládať stres a predovšetkým podporujú integráciu a inklúziu ľudí so zdravotným postihnutím či iným znevýhodnením. 
„Pravdaže, súčasťou ich práce je aj pomoc s praktickými záležitosťami, ako sú vybavovanie invalidných a starobných dôchodkov, zabezpečovanie spolupráce s organizáciami a občianskymi združeniami, ktoré sa venujú danej problematike, a to tak s prihliadnutím na obdobie výkonu trestu, ako aj pri príprave na prepustenie na slobodu a začlenení sa do civilného života. V prípade potreby poskytuje psychológ, vychádzajúc z poznatkov tyflopsychológie, individuálne psychologické intervencie zamerané na nácvik niektorej z psychoterapeutických techník (autogénny tréning alebo Jacobsonovu progresívnu svalovú relaxáciu) na zlepšenie kvality života. Úlohou všetkých týchto opatrení je primerane prispôsobiť podmienky výkonu väzby a výkonu trestu zdravotnému stavu konkrétneho človeka, a prispieť tak k zachovaniu jeho samostatnosti, dôstojnosti a aktívnej participácii na resocializačných aktivitách,“ uzatvára kpt. Ing. Katarína Bednárová.

Dušana Blašková



[bookmark: _Toc243671299]Neprepočuť, neprehliadnuť!
[bookmark: _Toc243671300]Hrobníkovy patálie – dostaňte Jáchyma na sčítanie hrobárov
Hrobníkovy patálie je adaptácia českého gamebooku „Ten, kdo jiným jámu kopá“ od autorov Jana Holana, Martina Bartůňka a Julie Lvíčkové a súčasne tretím herným titulom štúdia Play by Ears. Mnohým z vás bude určite známy už ich prvý počin Důkaz 111. Druhým titulom bola Šachová hra, ktorú považujem za jednu z najmrazivejších hier, akú som kedy hrala. Keďže sa nám ale blížia Dušičky, poďme si bližšie predstaviť Jáchyma, nádejného hrobára.

Hrobárov príbeh
Jáchym Ringer. Chlapík, ktorý chcel byť pôvodne všeličím iným než hrobárom. Chcel chovať mravčiare, vyrábať kaktusovicu, stať sa predajcom predražených suvenírov – záleží len na vašej fantázii. Nakoniec však zistil, že hrobárstvo, rodinná tradícia Ringerovcov, má predsa len istý pôvab.
Samozrejme, výlučne kopaním hrobov nežil. Bavilo ho pozerať na mraky, behať, jesť, alebo kúpať sa. Doma mal vždy dosť práce, keďže žil na divokom západe a o nešťastné prestrelky s fatálnym koncom v meste Black Bridge City nebola núdza. Po jednej z nich, ktorá skončila výbuchom muničného skladu, ho okolnosti prinútili opustiť rodné mesto a skúsiť šťastie inde.
Po ceste sa od tajomníka ministerstva hrobárstva dozvedel, že sa musí dostaviť do mesta Overwood a zúčastniť sa sčítania hrobárov. Počas putovania ho ale postretnú najrôznejšie patálie, pri ktorých mu s výberom určitého smeru pomáhate práve vy. Práve na základe vašich rozhodnutí sa totiž odvíja dej a spolu s Jáchymom tak máte možnosť zažiť nečakané dobrodružstvá. Nečakané a nie úplne vhodné pre deti do 12 rokov.

Kde a ako hrať?
Hrobníkovy patálie stiahnete z Obchodu Play pre mobilné telefóny a tablety s operačným systémom Android a App Storu pre iOS. Inštalácia je síce bezplatná, ale po určitom úseku vás aplikácia vyzve, aby ste si kúpili plnú verziu, ktorá stojí 5,99 eur. To vyžaduje, aby ste buď v Obchode Play alebo App Store mali pridaný aspoň 1 funkčný spôsob platby.
Hra je gamebook. Znamená to, že postavou fyzicky nehýbete, ani za ňu nevykonávate žiadne akcie. Počúvate príbeh a v správnej chvíli dostanete na výber možnosti, ako sa má hrdina zachovať. Od toho závisí ďalší vývoj postavy i deja.


Atmosféra pravého westernu 
Zdroj: hra Hrobníkovy patálie

S prístupnosťou problém nie je. Menu obslúžite svojím spusteným čítačom obrazovky a ten nemusíte vypínať ani počas hry. Medzi tlačidlami sa presúvate švihaním alebo posúvaním prsta po obrazovke a potvrdzujete poklepaním. Všetko prebieha tak, ako ste zvyknutí z iných mobilných aplikácií. Postup sa ukladá automaticky, takže pri ďalšom spustení pokračujete presne tam, kde ste naposledy skončili.
Okrem tlačidiel Pokračovať a Nová hra nájdete v menu aj Nastavenia, kde zapínate alebo vypínate vibrácie. Pod tlačidlom Achievementy sa nachádzajú odznaky alebo ocenenia za splnenie určitej úlohy, napríklad za vypočutie tutoriálu.
Ako napovedá samotný názov, príbeh je v českom jazyku. Zvuky, ako aj herecký prejav Bohdana Tůmu, ktorý prepožičal hlasy všetkým postavám, sú na vysokej úrovni. Hra obsahuje aj grafiku, ale tá je skôr ilustračná a na samotný spôsob hrania ani príbeh nemá žiadny vplyv.
Ako som už spomenula, Hrobníkovy patálie nie sú prvým počinom štúdia Play by Ears. Ostatné tituly nájdete poklepaním na tlačidlo Další hry.

Veľa ciest, ale len jeden cieľ
Na úvod si môžete vypočuť príbeh a v rámci neho krátky tutoriál. Ten síce s naším hrobárom vôbec nesúvisí, ale aspoň sa naučíte, ako hra funguje. Jáchym Ringer má totiž svoj cieľ, a tým je mesto Overwood. Ale to, ako sa k nemu prepracujete, je len a len na vás. Počas cesty môžete napríklad pomôcť vykopať indiánom Kečupalkom vojnovú sekeru, pokúsiť sa zabrániť lúpeži v banke, zastaviť sa u šerifa, ktorý sídli na tej istej adrese ako verejný dom, či stať sa hrobárom na dohodu v pohrebnom ústave. Cestovať môžete pešo, na koni, vlakom či loďou. Správať sa čestne a nápomocne, ochrániť spolucestujúcich vo vlaku pred banditmi, alebo byť chamtivcom a okrádať – živých (ideálna príležitosť sa vám naskytne napríklad pri triedení dokumentov pre vlakového poštára) i mŕtvych. Ak je vám sympatickejšia námorná doprava, vaše rozhodnutia vás môžu priviesť do väzenia na eskimáckom parníku, ak nie, možno pomôžete svojmu mravčiarovi Brandonovi oslobodiť cirkusom unesenú milú. Počas hry nachádzate, kradnete alebo zarábate doláre, za ktoré si môžete kupovať vybavenie. Svojimi rozhodnutiami meníte nielen dej, ale aj charakter a vzhľad Jáchyma Ringera.
Za skúsenosti s kopaním zbierate alebo strácate hrobárske body. Tie sú veľmi dôležité pri samotnom sčítaní a určia, na akú pozíciu Jáchyma nakoniec zaradia. Občas si zahráte aj karty, ale neminú vás ani súboje – zblízka päsťami, či na diaľku zbraňami. Tie prebiehajú dvoma spôsobmi: buď si vyberáte kartu z neznámeho počtu, alebo ťaháte zo šiestich. Každá je označená „Šťastie“ alebo „Smola“. Pochopiteľne, podľa toho, ktorú si vytiahnete, kolo alebo vyhrávate, alebo prehrávate. Niektoré rozhodnutia Jáchymovi pomôžu, iné ho môžu oslabiť, dokonca zabiť. Vtedy hra končí a musíte začať od začiatku.

Leží pred vami celý divoký západ!
Zdroj: hra Hrobníkovy patálie

Spoznajte Jáchyma
Ak vás zaujíma, čo je Jáchym zač a ako je na tom, otvorte denník. Nájdete v ňom 3 tlačidlá: štatistiky, inventár a postava. V štatistikách zistíte, koľko máte peňazí, životov, sily a takzvaných hrobárskych bodov. Inventár obsahuje všetko vaše nazbierané, nakradnuté či zakúpené vybavenie. Charakter a vzhľad Jáchyma si prezriete v záložke postava.

Záver
Spojenie westernového prostredia a hrobárskeho povolania je samo o sebe dosť zábavné a nezvyčajné, Keď sa k tomu ale pridajú absurdné situácie, skvelé zvukové efekty, výborný herec Bohdan Tůma a úplná prístupnosť, vznikne hra, pri ktorej zažijú veľa zábavy nielen staršie deti, ale aj dospelí.

Michaela Dlhá

Zdroje
Stiahnuť pre Android
Stiahnuť pre iOS 
Web štúdia Play by Ears

K dejinám starostlivosti o zrak
[bookmark: _Toc243671302]Od ľudovej liečby k univerzitnej klinike: Dejiny oftalmológie na území dnešného Slovenska do 30. rokov 20. storočia
Oftalmológia u nás dlho nebola samostatným medicínskym odborom. Zdravotnú starostlivosť očí mohol pacientovi poskytnúť lekár, chirurg či ránhojič, prípadne sa mohol spoľahnúť na postupy založené na skúsenosti, viere a magických predstavách. Novú kapitolu odbornej prípravy doktorov v Uhorsku otvorila až Lekárska fakulta Trnavskej univerzity, postupne sa začali objavovať prvé systematické učebnice venované chorobám oka a rozvíjať odborné kontakty, ktoré prekračovali hranice mesta i krajiny. Vďaka univerzitnej klinike v Bratislave sa očné lekárstvo stalo predmetom systematického akademického vyučovania. Študent sa už nemal oboznámiť iba s tým, ako sa vykonáva určitý zákrok, ale mal pochopiť stavbu oka, fyziológiu videnia, patologické zmeny, diagnostiku a princípy liečby.

Dejiny starostlivosti o zrak na území dnešného Slovenska sú úzko späté s vývojom stredoeurópskej medicíny. Po stáročia sme boli súčasťou Uhorského kráľovstva a medicínske prostredie bolo úzko prepojené najmä s Viedňou a s uhorskými centrami Budínom a Pešťou, ktoré boli v roku 1873 administratívne spojené do Budapešti. Od 19. stor.sa posilňovali aj väzby s Prahou. Prostredníctvom latinskej odbornej literatúry, neskôr nemčiny a maďarčiny, sa k nám zároveň dostávali poznatky z významných európskych medicínskych centier.
V starších obdobiach nemožno na našom území hovoriť o oftalmológii ako o samostatnom medicínskom odbore. Ochorenia oka patrili do širšieho rámca všeobecnej medicíny a chirurgie. Pacient sa mohol obrátiť na lekára, chirurga či ránhojiča, prípadne využiť rozličné formy ľudového liečiteľstva. V ľudovej liečbe sa uplatňovali postupy založené na skúsenosti, viere i magických predstavách. Do očí sa kvapkali sliny či materské mlieko, na obklady a výplachy sa používala očianka (Euphrasia). Liečivá moc sa pripisovala aj rose nazbieranej na turíčnu nedeľu, ktorou sa umývali choré oči. Etnografické výskumy slovenského prostredia zaznamenali tiež používanie svätenej vody, zaklínadiel a vydymovania. Niektoré z týchto predstáv a praktík miestami prežívajú dodnes. Liečebný repertoár dopĺňali očné vody, masti a ďalšie lokálne prípravky. Zákroky vykonávali predovšetkým chirurgovia a ránhojiči, ktorých praktická príprava sa dlho odlišovala od univerzitného vzdelávania lekárov. Chirurgická skúsenosť bola nevyhnutná najmä pri ošetrovaní poranení a pri operáciách katarakty, čiže sivého zákalu.

Špitály a starostlivosť o chorých
Dôležitým, hoci z dnešného pohľadu veľmi odlišným typom zdravotníckej inštitúcie boli stredoveké špitály. Ich hlavnou úlohou nebola špecializovaná diagnostika a liečba chorôb, ale predovšetkým poskytovanie prístrešia, stravy, základnej ošetrovateľskej starostlivosti a duchovnej podpory chudobným, chorým, starým ľuďom a sirotám. Vychádzali z kresťanskej tradície starostlivosti o núdznych a nadväzovali na kláštorné infirmáriá. S rozvojom miest od 12. storočia sa podobné zariadenia postupne stávali súčasťou mestskej infraštruktúry aj v strednej Európe.
Na území dnešného Slovenska vznikali špitály najmä v mestskom prostredí, čo je, prirodzene, logické. V sídliskových aglomeráciách dochádzalo k dovtedy nevídanej koncentrácii obyvateľstva a taktiež k silnej sociálnej diferenciácii. V dôsledku toho stúpalo v mestách množstvo odkázaných na pomoc iných. Napríklad v Bratislave evidujeme prvé písomné zmienky o dvoch stredovekých špitáloch od 14. storočia. Išlo o starší Špitál sv. Antona a mladší Špitál sv. Ladislava. Najstarší špitál u nás sa nachádzal v Nitre a prvé písomné zmienky o ňom datujeme do polovice 12. storočia.

Lekárska vizita a ošetrovanie chorých v špitáli (mediryt z konca 17. storočia)
Zdroj: www.en.wikipedia.org

Medzi obyvateľmi špitálov boli aj ľudia s poruchami zraku či očnými chorobami. Starostlivosť o nich však zostávala súčasťou všeobecného ošetrovania. O špecializovaných očných pracoviskách sa ešte hovoriť nedá. Osamostatňovanie očného lekárstva prišlo podstatne neskôr a súviselo s rozvojom chirurgie, anatómie a optiky. Novovek priniesol rozmach lekárskeho vzdelávania a postupné rozširovanie vedeckých základov medicíny. Pribúdala odborná literatúra venovaná výlučne chorobám oka. Do tohto vývoja sa zapojilo aj územie dnešného Slovenska, predovšetkým prostredníctvom Trnavskej univerzity a pôsobenia Josepha Jacoba Plencka.

Joseph Jacob Plenck a začiatky akademickej oftalmológie
Trnavská univerzita, založená Petrom Pázmaňom v roku 1635, získala lekársku fakultu až počas reforiem za vlády Márie Terézie. Na ich príprave sa podieľal aj Gerard van Swieten, žiak Hermanna Boerhaaveho a jedna z ústredných osobností reformy medicínskeho vzdelávania v habsburskej monarchii. Fakulta bola zriadená v roku 1769 a výučbu začala v roku 1770. Jej vznik otvoril novú kapitolu univerzitnej prípravy lekárov v Uhorsku.
Práve v roku 1770 prišiel do Trnavy viedenský rodák Joseph Jacob Plenck (1735 – 1807). Predtým prednášal na univerzite v Bazileji anatómiu a chirurgiu. Na Trnavskej univerzite pôsobil ako profesor chirurgie a zároveň sa venoval aj ďalším oblastiam medicíny vrátane pôrodníctva a náuky o kožných a očných chorobách na Katedre chirurgie, pôrodníctva a očného lekárstva. Viedol tiež kurzy pre chirurgov-ránhojičov a pre pôrodné babice. Jeho pôsobenie je významné najmä preto, že ukazuje, ako sa poznatky o ochoreniach oka začínali dostávať do systematickej univerzitnej výučby ešte pred vznikom modernej oftalmológie ako samostatnej špecializácie.

Joseph Jacob Plenck
Zdroj: www.ub.meduniwien.ac.at

Plenckovým najvýznamnejším dielom z hľadiska dejín očného lekárstva bola učebnica Doctrina de morbis oculorum, vydaná v roku 1777. Išlo o jednu z prvých systematických učebníc venovaných chorobám oka v európskej medicíne. Plenck v nej usporiadal očné ochorenia podľa anatomických štruktúr a klinického obrazu. Zaoberal sa chorobami viečok, slzných ciest, spojovky, rohovky, dúhovky, šošovky, sklovca a ďalších častí oka. Jeho prístup odrážal dobovú snahu vniesť do medicíny systematickosť a presnejšie rozlišovanie jednotlivých chorobných stavov.

Joseph Jacob Plenck: Doctrina de morbis oculorum z roku 1977
Zdroj: www.ub.meduniwien.ac.at

Význam Plenckovho diela však presiahol hranice Uhorska. Kniha bola prekladaná a vydávaná v ďalších európskych jazykoch a stala sa súčasťou širšieho prúdu rozvoja európskej oftalmologickej literatúry. Zaujímavosťou je, že sa preklad tohto diela dostal až do ďalekého Japonska. Jej význam spočíval nielen v samotnom obsahu, ale aj v snahe vytvoriť jednotný systém klasifikácie očných ochorení. V čase, keď ešte neexistovali moderné diagnostické prístroje a mnohé vnútroočné štruktúry nebolo možné priamo pozorovať, predstavoval takýto systematický opis dôležitý krok vo vývoji odboru.
Presťahovaním univerzity do Budína v roku 1777 sa trnavská etapa lekárskeho vzdelávania uzavrela. Hoci fakulta opustila územie dnešného Slovenska, jej krátke pôsobenie zanechalo v domácich dejinách medicíny výraznú stopu: vytvorilo priestor pre univerzitnú výučbu očných chorôb a pre odborné kontakty, ktoré prekračovali hranice mesta i krajiny.

Od univerzitnej náuky k nemocničnej oftalmológii
V druhej polovici 18. a najmä v 19. storočia sa medicína začala meniť pod vplyvom anatómie, fyziológie, chirurgie a rozvoja prírodných vied. Zásadný význam mala aj optika. Pre očné lekárstvo boli mimoriadne dôležité poznatky o lomoch svetla, akomodácii a stavbe oka. V 19. storočí sa navyše objavili nové diagnostické a operačné možnosti, ktoré umožnili postupne premeniť očné lekárstvo z prevažne empirickej oblasti na samostatný klinický odbor. Na území Uhorska sa tento proces spájal predovšetkým s Budapešťou. Bratislava pritom profitovala zo svojej geografickej blízkosti k Viedni a z rozvoja vlastných zdravotníckych inštitúcií.
Základy špecializovanej nemocničnej starostlivosti o pacientov s oftalmologickými problémami v Bratislave položil Karol Kanka (1817 – 1896), ktorý získal medicínske vzdelanie vo Viedni a špecializoval sa na očné lekárstvo. V roku 1856 vytvoril v bratislavskom lazarete možnosť hospitalizácie pacientov s očnými ochoreniami, čím položil základ systematickejšej nemocničnej starostlivosti o očných pacientov. Pokračovateľom Karola Kanku vo funkcii primára očného oddelenia bol Alexander Lippay (1865 – 1918). Jeho pôsobenie predstavovalo ďalšiu etapu profesionalizácie bratislavskej oftalmológie. Venoval sa najmä poraneniam oka a očnice a otázkam konzervatívnej liečby. Pod jeho vedením pokračoval rozvoj oddelenia ako špecializovaného nemocničného pracoviska a vytvárali sa podmienky na jeho neskoršiu premenu na univerzitnú kliniku.
Zásadným míľnikom bolo otvorenie novej Krajinskej nemocnice v roku 1864, v ktorej vzniklo samostatné očné oddelenie. Nemocnica (dnes Univerzitná nemocnica Bratislava, Nemocnica Staré mesto na Mickiewiczovej ulici) bola svojho času najväčšou a najmodernejšou zdravotníckou inštitúciou v celom Uhorsku.

Očná klinika Alžbetinej univerzity
Nemocničné zázemie sa naplno uplatnilo aj pri vzniku Lekárskej fakulty Uhorskej kráľovskej Alžbetinej univerzity v Bratislave (známej najmä ako Alžbetínska univerzita). Univerzita bola založená v roku 1912, rozvoj lekárskeho štúdia však zdržala prvá svetová vojna. Lekárska fakulta vznikla v apríli 1918 a výučba klinických ročníkov sa začala v zimnom semestri akademického roka 1918/1919.
Prednostom jej Očnej kliniky sa stal Jozef Imre mladší (1884 – 1945), vymenovaný za profesora očného lekárstva 3. apríla 1918. Jeho príchodom získala bratislavská oftalmológia univerzitný rámec. Nemocničná liečba sa mala na jednom pracovisku prepájať s výučbou a vedeckou činnosťou.

Jozef Imre ml. (fotografia z roku 1919)
Zdroj: www.hu.wikipedia.org

Veľkou výhodou bolo, že Imre nevstupoval do úplne nového prostredia. Jeho klinika prevzala chirurgické skúsenosti očného oddelenia Krajinskej nemocnice. Staršia tradícia bola teda zachovaná, ale zároveň sa rozšíril jej odborný rámec. Kým nemocničná oftalmológia 19. storočia sa orientovala predovšetkým na diagnostiku a liečbu pacientov, univerzitná klinika mala systematicky prepájať klinické pozorovanie s laboratórnym a vedeckým poznaním.
Práve tento aspekt je charakteristický pre Imreho pôsobenie. V klinickej práci prikladal značný význam laboratórnym nálezom a vzájomným súvislostiam medzi ochoreniami oka a chorobnými procesmi v celom organizme. Takýto prístup bol významným krokom od predstavy oka ako izolovaného orgánu k modernejšiemu chápaniu oftalmológie ako odboru, ktorý musí zohľadňovať celkový zdravotný stav pacienta.
Imre zároveň rozšíril program kliniky o oblasť plastickej chirurgie. Osobitnú pozornosť venoval viečkam a rekonštrukčným operáciám. Jeho takzvané oblúkové plastické operácie sa neskôr stali medzinárodne známymi. V tomto smere mala krátka existencia bratislavskej kliniky pozoruhodný odborný presah.
Očné lekárstvo sa vďaka univerzitnej klinike stalo predmetom systematického akademického vyučovania v Bratislave. Študent sa už nemal oboznámiť iba s tým, ako sa vykonáva určitý zákrok, ale mal pochopiť stavbu oka, fyziológiu videnia, patologické zmeny, diagnostiku a princípy liečby.
Význam klinickej výučby spočíval aj v kontakte s pacientom. Očná klinika umožňovala študentom vidieť skutočné ochorenia a sledovať ich priebeh. Univerzitná medicína tak postupne vytvárala nový model vzdelávania, v ktorom sa teoretické poznatky overovali priamo pri lôžku pacienta a na operačnej sále.

Roman Kadlický a začiatky oftalmológie na Univerzite Komenského v Bratislave
Po vzniku Československej republiky v roku 1918 a následnom zriadení Univerzity Komenského v roku 1919 sa bratislavská medicína dostala do novej etapy. Zanikla Alžbetina univerzita, no jej klinické pracoviská a materiálne zázemie existovať neprestali. Na ich základoch začala budovať svoju činnosť nová Lekárska fakulta Univerzity Komenského v Bratislave a dôležitú kontinuitu predstavovala práve oftalmológia. Očná klinika bola jedným z prvých klinických pracovísk novej fakulty a jej prednostom sa stal profesor Roman Kadlický (1879 – 1948), žiak významného pražského oftalmológa Jana Deyla (1855 – 1924).
Kadlický v roku 1919 prevzal priestory bývalej očnej kliniky Alžbetinej univerzity v areáli Krajinskej nemocnice. Klinika mala približne 87 lôžok, operačnú a prednáškovú sálu, priestory na praktickú výučbu a laboratóriá. Jej materiálne vybavenie však bolo po vojnových rokoch nedostatočné a jednou z prvých úloh nového vedenia preto bolo vybudovať pracovisko schopné súčasne poskytovať kvalitnú liečbu, zabezpečovať výučbu medikov a rozvíjať odbornú a vedeckú činnosť.




Kolektív prvých zamestnancov Očnej kliniky Lekárskej fakulty Univerzity Komenského z vôbec prvého Zoznamu prednášok Lekárskej fakulty Univerzity Komenského v Bratislave z akademického roku 1919/1920, v ktorom sa nachádzalo aj meno Jozefa Dérera
Zdroj: Zoznam prednášok Lekárskej fakulty Univerzity Komenského v Bratislave. Zimný a letný semester 1919/1920. Archív Univerzity Komenského v Bratislave, fond Rektorátu UK v Bratislave


Problémom zostávali infekčné očné ochorenia, najmä trachóm, ktorý bol ešte v prvej polovici 20. stor. závažnou príčinou poškodenia zraku. V roku 1925 preto pribudlo pri klinike samostatné trachómové oddelenie s 55 lôžkami. Popri infekčných ochoreniach sa klinika venovala tradičným oblastiam oftalmológie, predovšetkým katarakte, glaukómu, ochoreniam sietnice a poraneniam oka. Postupne sa rozvíjala aj diagnostika a operačná liečba, pričom očná klinika sa stávala významným odborným centrom nielen pre Bratislavu, ale aj pre širšie územie Slovenska.
Dôležitou úlohou kliniky bola pedagogická činnosť. Oftalmológia sa stala pevnou súčasťou univerzitného vzdelávania budúcich lekárov a klinická výučba umožňovala študentom spájať teoretické poznatky s priamym pozorovaním pacientov. Zároveň sa vytvárala nová generácia slovenských oftalmológov. Z Kadlického školy neskôr vyšli významné osobnosti, medzi nimi najmä Anton Gala, Jozef Dérer (starší brat známejšieho internistu Ladislava Dérera/mladší azda ešte známejšieho advokáta a politika Ivana), ktorí sa podieľali na ďalšom rozvoji odboru. V rámci vedeckovýskumnej činnosti sa okrem iného zaoberal zeleným zákalom, špecifickými zápalmi oka a operačnou technikou sivého zákalu. Venoval sa tiež popularizácii očných chorôb pre laickú verejnosť, no jeho hlavnou záujmovou činnosťou bol trachóm.


Profesor Jozef Dérer
Zdroj: Prof. Dr. Jozef Dérer sedemdesiatročný. In Bratislavské lekárske listy, 37, 1957, 4, s. 254.

Prvé desaťročia Lekárskej fakulty Univerzity Komenského tak znamenali nielen zmenu akademického zriaďovateľa, ale predovšetkým postupnú premenu staršej nemocničnej tradície na modernú univerzitnú oftalmologickú školu. Bratislavská očná klinika pritom nadviazala na skúsenosti Kanku, Lippaya a Imreho, zároveň však začlenila slovenskú oftalmológiu do nového československého akademického prostredia.

Na záver
Od ľudových predstáv, liečivých bylín, obkladov, magických praktík a jednoduchých chirurgických zákrokov sa medicína postupne dostala k systematickému pozorovaniu, anatomickému poznaniu a vedeckému skúmaniu chorôb oka. Tento vývoj však neprebiehal izolovane. Bol súčasťou širšej premeny európskej medicíny a slovenské územie bolo počas stáročí prirodzene späté s významnými centrami vo Viedni, Budíne, Pešti a Prahe. Významnú etapu predstavovala Trnavská univerzita a pôsobenie Josepha Jacoba Plencka, ktorý v druhej polovici 18. storočia zaradil náuku o očných chorobách do systematickej univerzitnej výučby. V 19. storočí sa ťažisko vývoja presunulo do nemocničného prostredia. Karol Kanka vytvoril v Bratislave tradíciu špecializovanej očnej starostlivosti, na ktorú neskôr nadviazala univerzitná klinika. Osobitné miesto v tomto vývoji patrí Očnej klinike Alžbetinej univerzity a profesorovi Jozefovi Imremu mladšiemu. Hoci existencia tejto univerzity v Bratislave trvala iba krátko, priniesla zásadnú zmenu. Očné lekárstvo sa definitívne spojilo s univerzitnou výučbou a vedeckou prácou. Klinika už nebola iba miestom, kde sa pacient liečil. Stala sa priestorom, kde sa budúci lekári učili, kde sa pozorovali chorobné procesy a kde vznikali nové diagnostické a chirurgické postupy.
Zánik maďarskej Alžbetinej univerzity po vzniku Československa preto neznamenal koniec tejto tradície. Práve naopak, Očná klinika Lekárskej fakulty Univerzity Komenského vedená Romanom Kadlickým prevzala jej klinické a pedagogické základy a ďalej ich rozvíjala. Z Kadlického školy vyrástla nová generácia oftalmológov, ktorá postupne vytvorila slovenskú odbornú tradíciu 20. storočia.
Príbeh prvých desaťročí oftalmológie na Slovensku môžeme vnímať ako cestu od empirickej starostlivosti k medicíne založenej na systematickom pozorovaní, vedeckom poznaní a špecializovanej klinickej praxi. Oko, ktoré bolo kedysi predmetom ľudových predstáv a často aj tajomstva, sa postupne stalo jedným z najlepšie skúmaných orgánov ľudského tela. A práve v tomto procese zohrali svoje miesto aj lekári, učitelia, chirurgovia a kliniky, ktorých činnosť vytvorila základy modernej oftalmológie na Slovensku.

Mgr. Matej Gogola, PhD., 
Univerzita Komenského v Bratislave, Lekárska fakulta, 
Ústav sociálneho lekárstva a lekárskej etiky, Oddelenie histórie medicíny a zdravotníctva

[bookmark: _Toc243671303]Z pavlače
[bookmark: _Toc243671304]Deň nevidiacich – Nič o nás bez nás
Pripomíname si výročie narodenia Valentina Haüya, ktorý s podporou Filantropickej spoločnosti založil vo februári 1785 ústav pre mladých slepcov. Pri príležitosti jeho narodenín si kladieme otázku, ako sme na tom so vzdelávaním nevidiacich a slabozrakých dnes? Je niečo, čo treba zmeniť? A čo všetko máme vo svojich rukách? 

Škola – základ života 
V týchto dňoch sa stretávame pri príležitosti Dňa nevidiacich. Pripomíname si, že vzdelávanie nevidiacich ľudí nebolo vždy samozrejmosťou a bolo nevyhnutné sa za to zasadiť. Aj napriek výraznému pokroku sa však ešte aj dnes stretávame s tým, že deti so zrakovým postihnutím, ktoré na základných a stredných školách študujú inkluzívne, nemajú primerané a už vôbec nie rovnocenné podmienky. Chýbajú im nielen učebnice, ale i ďalšie materiály v prístupnej podobe, nemajú k dispozícii vhodné učebné pomôcky, absentuje systematická podpora pedagógov. To všetko ešte viac zhoršuje vyhliadky detí s ťažkým postihnutím zraku na kvalitný život a uplatnenie v dospelosti. Žiaľ, napriek našej výraznej snahe je posun minimálny, niekde dokonca žiadny. Úlohou ÚNSS ako organizácie ľudí so zrakovým postihnutím je zvýšiť snahu a presadiť zmeny k lepšiemu.
Vzdelávanie je jednou z najdôležitejších vecí, za ktoré je potrebné zasadiť sa. Platí to pre školopovinné deti, študentov, ako aj pre dospelých a celoživotné vzdelávanie, avšak aj pre vzdelávanie nás – členov ÚNSS.

Jeseň bohatá na aktivity
V uplynulom období sme sa venovali zbierke Biela pastelka aj osvetovej aktivite Deň bielej palice. Všetkým zapojeným úprimne ďakujem. Obe aktivity dopadli veľmi dobre a prinášajú svoje ovocie.
V novembri nás čaká už 10. zjazd ÚNSS. Ide o zasadnutie najvyššieho riadiaceho orgánu našej organizácie. Zúčastnia sa ho zástupcovia zo všetkých základných organizácii a budú diskutovať o stave, ale aj budúcnosti organizácie. Delegátom predkladá Ústredná rada správy o činnosti organizácie a návrhy na úpravu stanov, ktoré majú zámer vytvoriť podmienky pre prílev nových členov, vnútornú kontrolnú činnosť a niektoré pomery v podiele členov so zrakovým postihnutím vo volených orgánoch. ÚR takisto predkladá zoznam kandidátov na volené miesta tak v Ústrednej rade, ako i v Ústrednej kontrolnej komisii. Na pozíciu predsedu opäť kandiduje Ján Podolinský, na podpredsedov Tímea Hóková a Michal Tkáčik. O ďalšie volené miesta sa uchádzajú Renáta Oláhová, Darina Kválová, Lenka Kulíková, Zuzana Rojíková, Branislav Mamojka, Milan Měchura, Peter Halada a Róbert Kubáň.
Do 20. októbra bolo možné podať návrh na úpravu stanov priamo delegátmi 10. zjazdu a do času konania zjazdu je možné navrhnúť kandidátov na volené miesta.
Dôležitou súčasťou a odkazom zjazdu sú aj jeho uznesenia, ktoré určujú priority na nasledujúce obdobie. Návrhy predkladá súčasná Ústredná rada, ale aj priamo delegáti. Následne sa o nich diskutuje a hlasuje.
Moje volebné obdobie sa konaním zjazdu končí. Ďakujem všetkým za podporu a spoluprácu. Veľmi si to cením. Myslím, že sa nám spoločne podarilo posunúť našu organizáciu trošku vpred. Ako bude v nasledujúcom období – rozhodnú delegáti 10. zjazdu.
Na záver by som rád pripomenul heslo Európskej únie nevidiacich: „Nič o nás bez nás“. Osvojme si ho a angažujme sa! Mnohé veci sa podarili vďaka tomu, že sme prejavili iniciatívu. Ukazuje sa, že naše zapojenie je žiadúce a zvyšuje efektivitu našej aktivity.

Ján Podolinský

[bookmark: _Toc243671305]Bielu palicu nerešpektoval na priechode pre chodcov takmer každý piaty vodič 
Počas 17. ročníka Dňa bielej palice na cestách nezastavilo chodcom s bielou palicou 1012 z 5638 sledovaných vozidiel, čo predstavuje 17,9 percenta. Akciu sprevádzali aj nebezpečné situácie a reakcie, ktoré ukázali, že význam bielej palice niektorí vodiči stále nepoznajú.

Dopravno-preventívnou akciou, ktorú ÚNSS organizuje pri príležitosti Medzinárodného Dňa bielej palice, sa aj tento rok podarilo prispieť k zvýšeniu povedomia o bezpečnosti nevidiacich a slabozrakých účastníkov cestnej premávky, informovať vodičov motorových vozidiel o správnych a nesprávnych reakciách a upozorniť na pomerne čerstvú zmenu v zákone č. 131/2026 Z. z., v paragrafe 4a, odseku 3. Od 1. septembra t. r. totiž práve on ustanovuje, že ak je chodcom osoba, ktorá používa bielu palicu, vodič je povinný vždy zastaviť vozidlo pred priechodom pre chodcov. 
Akcia sa uskutočnila na tridsiatich ôsmich priechodoch v tridsiatich štyroch mestách po celom Slovensku. Čísla hovoria jasne: vodiči si tento rok viedli o niečo horšie ako vlani – z minuloročných 16,8 percenta stúplo číslo tých, ktorí pri pohľade na signál bielou palicou nepribrzdili, na 17,9. Tento rok to činilo 1012 z celkovo 5638 vozidiel. Najnižší podiel vodičov, ktorí nezastavili, zaznamenal Žilinský kraj, a to 9,5 percenta. Nasleduje kraj Trnavský s výsledkom 10,7 percenta a Trenčiansky, pri ktorom v tohtoročnej štatistike svieti 11,5 percenta. V Banskobystrickom kraji nedalo prednosť 12,8 % vodičov, v Prešovskom 14 %, v Bratislavskom 15,9 % a v Nitrianskom 16,8 %. Najmenej rešpektujúci prístup preukázali motoristi v Košickom kraji, kde sa percentá vyšplhali až na 40,3. 
Aj tento ročník ale priniesol popri nebezpečných aj úsmevné situácie. Jeden vodič si bielu palicu pomýlil s udicou, druhý navrhol, aby sa jej viditeľnosť zvýšila tým, že sa na ňu pripevní vlajočka. Takéto reakcie len dokazujú, že v osvete musíme pokračovať.

(red.)

Partneri Dňa bielej palice na cestách: ČSOB PoisťovňaPa rezídium Policajného zboru 
Mediálny partner: Zelená vlna STVR

[bookmark: _Toc243671306]Nevidiaci a slabozrakí kolkári v Piešťanoch
Mestská kolkáreň v Piešťanoch býva dejiskom tréningov i ligových zápasov, ale 11. a 12. septembra privítala mimoriadnych hostí – tímy z celého Slovenska i Českej republiky, ktoré si zmerali sily na medzinárodnom turnaji. Už 12. ročník zorganizoval Športový klub nevidiacich a slabozrakých športovcov MALE Šintava v spolupráci s kolkárskym klubom MKK Piešťany, a tak ako každý rok dal aj tentoraz príležitosť vyskúšať si „kolkovanie“ s klapkami na očiach aj primátorovi mesta Piešťany Petrovi Jančovičovi, jeho zástupcovi Jánovi Krupovi a vedúcej odboru školstva a športu Jaroslave Novákovej. 

Kolky nevidiacich a slabozrakých majú u nás dlhoročnú tradíciu a tešia sa veľkej obľube medzi všetkými vekovými kategóriami. Pomáhajú rozvíjať nielen fyzické sily a koncentráciu, ale prispievajú aj k rozvoju priestorovej orientácie. Športovec so zrakovým postihnutím sa počas hry orientuje podľa náhodzovej dosky, smerujúcej presne na stred štvorca kolkov na konci dráhy. Asistent, ktorý je nielenže povolený, ale v kategóriách B1 a B2 dokonca povinný, má viacero úloh: priviesť hráča do hracieho priestoru, nasmerovať ho, informovať o smere jednotlivých hodov, počte zhodených kolkov, podávať hraciu guľu zo zásobníka. Pravdaže, pri samotnom hode gule má už fyzický kontakt s hráčom zakázaný. Na základe oftalmologickej diagnózy sa hráči zaraďujú do jednej z troch kategórií, a to B1, B2 a B3.


Spomienka na turnaj v Piešťanoch

V Piešťanoch boli zastúpené všetky kategórie, medzi sebou si zasúťažili aj družstvá. Celkovo sa zišlo 44 hráčov zo Slovenska a Českej republiky. V kategórii B1 sa na prvom mieste umiestnila Anna Paulusová so šesťsto dvadsiatimi deviatimi bodmi, spomedzi mužov sa najväčšmi darilo Mariánovi Tóthovi, ktorý získal 535 bodov. V kategórii B2 si prvenstvo zaslúžili Alžbeta Ježíková (715 bodov) a Róbert Sliva (729 bodov), v kategórii B3 prinieslo 667 bodov zlatú priečku Anne Strížovej a 731 bodov Alojzovi Koprdovi. Na stupni víťazov v súťaži družstiev sa s počtom bodov 1931 ocitol ŠK MALE Šintava v zložení Marián Tóth, Róbert Sliva a Anna Strížová, druhé miesto obsadili MRAVCE Košice, kde sa o 1768 bodov postarali Miroslav Murín, Roman Ondrejkovič a Gejza Jamnický. Bronzové medaily si odnášali SCORPIONI Nitra, tím zložený z Ľudmily Šišákovej, Jozefa Štefáka a Miroslava Červeňáka získal 1721 bodov.
Všetkým srdečne blahoželáme!

(red.)

